ฝากเงินแถมตังค์เพิ่ม
โดย...ต้นหลิว
27 เม.ย. 2558

โดย...ต้นหลิว
เรื่องที่จะเล่าสู่กันฟังวันนี้อาจไม่ได้เกี่ยวกับนวัตกรรมไฮเทคอะไรนัก แต่หลิวคิดว่าเป็นเรื่องน่าสนใจดีไม่น้อยที่จะได้เปิดหูเปิดตาผู้อ่าน ให้เห็นเปรียบเทียบเรื่องการเงินการธนาคารในต่างแดนกันบ้าง แม้จะต่างบริบทและสถานการณ์กัน แต่ก็น่าจะได้ความรู้และมุมมองใหม่ๆ กลับไปบ้าง
ตอนนี้ที่อังกฤษเขามีโปรโมชั่นน่าสนใจ ฝากเงินทีนอกจากจะได้ดอกเบี้ยปกติแล้ว ยังได้เงินเพิ่มมาฟรีๆ อีกเดือนละ 5 ปอนด์ หรืออาจให้ดอกเบี้ยเงินฝากสูงสุดถึง 3% ในยามที่ดอกเบี้ยนโยบายต่ำเตี้ยเรี่ยดินอยู่ที่ 0.5%
ที่เป็นเช่นนี้ก็เพราะว่า อังกฤษเขามีนโยบายให้ผู้บริโภคสามารถเปลี่ยนบัญชีธนาคารไปแบงก์ใหม่ได้ โดยระบบจะทำการโอนบัญชีเงินฝาก เดบิต และการโอนเงินตามคำสั่ง ไปยังบัญชีธนาคารใหม่ให้ภายใน 7 วัน นับตั้งแต่ยื่นคำร้อง
โครงการนี้มีขึ้นตั้งแต่เดือน ก.ย. 2013 หลังจากที่คณะกรรมาธิการของอังกฤษ ซึ่งดูแลด้านการตลาดและการแข่งขันพบว่า วงการแบงก์ที่นี่ยังไม่เปิดเสรีเท่าที่ควร ส่วนใหญ่ยังผูกขาดกันในกลุ่มแบงก์ใหญ่เพียงประมาณ 4 ราย จึงนำไปสู่การเปลี่ยนแปลงเพื่อเพิ่มโอกาสให้ผู้บริโภค 
น่าสนใจว่า จากการเก็บสถิติในปีแรกพบว่า มีคนอังกฤษเปลี่ยนบัญชีข้ามแบงก์กันมากถึง 1.06 ล้านคน ก่อนที่ตัวเลขในปีถัดมาจะขยับเพิ่มขึ้นไม่ถึงหลักแสน อยู่ที่ 1.14 ล้านคน เพราะสิ่งที่เกิดขึ้นตามมาทันทีก็คือ การปรับตัวอย่างหนักของภาคธนาคารในอังกฤษ เรียกว่านอกจากการพัฒนาและปรับตัวตามสูตรปกติแล้ว ยังมีมหกรรมลด แลก แจก แถม ครั้งใหญ่ เพื่อดึงลูกค้าไว้ให้ได้มากที่สุด เช่น 
แบงก์ฮาลิแฟกซ์ ให้โปรโมชั่นแจกเงินเดือนละ 5 ปอนด์สำหรับผูู้ที่คงบัญชีไว้ และทำให้ดึงลูกค้าไว้ได้ประมาณ 5.3 หมื่นบัญชีในช่วง 1 ปี ส่วนแบงก์แซนแทนเดอร์ 123 ให้เป็นแคชแบ็กกรณีที่มีการตัดค่าใช้จ่ายสาธารณูปโภคพื้นฐานผ่านบัญชี และยังให้ดอกเบี้ยสูงดึงดูดใจ โดยสามารถดึงลูกค้าได้ราว 4.3 หมื่นบัญชี ขณะที่แบงก์เนชั่นไวด์ ใจป้ำให้ดอกเบี้ยถึง 5% โดยดึงลูกค้าไว้ได้ 6,600 บัญชี
โปรโมชั่นเหล่านี้เป็นเพียงกลยุทธ์หน้าบ้านส่วนหนึ่ง เพราะหลังบ้านแบงก์พวกนี้ต่างก็เร่งแข่งขันอย่างหนัก โดยเฉพาะนวัตกรรมการเงินออนไลน์และโมบายแบงก์กิ้ง ซึ่งลูกค้าต่างมองหาระบบที่มั่นใจได้ ปลอดภัย รวดเร็ว และมีความเสถียร 
บางทีการจะผลักดันการเปลี่ยนแปลงและสร้างนวัตกรรมใหม่ๆ ก็อาจต้องลองให้ประชาชนมีอำนาจในมือมากขึ้น